S-259/2016

Mál þetta, sem dómtekið var 21. september sl., er höfðað með ákæru útgefinni af lögreglustjóranum á Suðurnesjum 8. ágúst 2016, á hendur A-x-x M-x-x F-x-x, fd. [...], Sómalíu, “fyrir misnotkun skjals, með því að hafa mánudaginn 25. júlí 2016, er ákærði var í vegabréfaskoðun í flugstöð Leifs Eiríkssonar, vegna flugs [...] til Toronto í Kanada, framvísað við lögreglu, í blekkingarskyni, sænsku vegabréfi nr. [...] á nafni A, [...], með gildistíma 17.05.2016 -17.05.2021.”

Telst þessi háttsemi ákærða varða við 1. mgr. 157. gr. almennra hegningarlaga nr. 19/1940.

Af hálfu ákærða er krafist vægustu refsingar er lög leyfa og að refsing verði skilorðsbundin að fullu auk þess sem gæsluvarðhaldsvist ákærða verði dregið frá refsingu hans. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á því að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Samkvæmt 1. mgr. 31. gr. alþjóðasamnings um stöðu flóttamanna, sem íslenska ríkið gerðist aðili að 30. nóvember 1955, sbr. auglýsingu nr. 74/1955, skulu aðildarríki samningsins ekki beita refsingu gagnvart flóttamönnum vegna ólöglegrar komu þeirra til landsins ef þeir koma beint frá landi, þar sem lífi þeirra eða frelsi er ógnað, enda gefi þeir sig tafarlaust fram við stjórnvöld og beri fram gildar ástæður fyrir ólöglegri komu sinni. Þótt samningur þessi hafi ekki lagagildi hér á landi er unnt við ákvörðun refsingar að taka tillit til hans í ljósi þeirrar meginreglu íslensks réttar að leitast skuli við að skýra lög til samræmis við þjóðréttarskuldbindingar ríkisins.

Fyrir liggur í gögnum málsins að ákærði sótti um hæli hér á landi innan við klukkustund eftir að hann kom til landsins. Samkvæmt upplýsingum frá ákærða sjálfum þá hefur hann verið á för víða um Evrópu um nokkurn tíma en mun síðast hafa farið til Svíþjóðar þann 20. júlí 2014, þaðan sem hann kom nú. Samkvæmt staðfestingu frá yfirvöldum í Svíþjóð mun maður með sama nafni, fæðingardag og sömu mynd hafa sótt um hæli þar í landi. Ákærði upplýsti sjálfur að honum hafi þrisvar verið neitað um hæli í Svíþjóð og gert að fara úr landi. Ákærði er því ekki að koma beint frá landi þar sem lífi hans, heilsu eða frelsi er ógnað.

Beiðni ákærða um hæli hér á landi er enn til meðferðar hjá Útlendingastofnun. Í málum sem Hæstiréttur hefur dæmt í og svipar til þess máls sem hér er til meðferðar, hefur í öllum tilfellum verið ákært fyrir brot gegn 1. mgr. 155. gr. almennra hegningarlaga, þar sem refsiramminn er til muna hærra en skv. 1. mgr. 157. gr. almennra hegningarlaga. Ákærði hefur játað háttsemi sína, bæði hjá lögreglu og fyrir dómi og ekki annað séð en að hann hafi verið samstarfsfús. Ákærði sætti gæsluvarðhaldi í fjóra daga en var þá látinn laus en ekki þótti nauðsyn þá að mati lögreglustjóra að óska eftir farbanni og hefur ákærði því dvalið hér sjálfviljugur síðan í lok júlí sl. Þá liggur ekki fyrir að ákærði hafi áður orðið uppvís af refsiverðu athæfi. Horfir framangreint ákærða til málsbóta.

Refsing ákærða þykir hæfilega ákveðin fangelsi í 30 daga. Með vísan til aðstæðna allra sem að framan eru raktar, þykir mega binda refsingu ákærða skilorði, eins og nánar greinir í dómsorði.

Komi til fullnustu refsingar, kemur til frádráttar gæsluvarðhald sem ákærði sætti frá 25. júlí 2016 til 29. júlí 2019, að fullri dagatölu.

Með vísan til 1. mgr. 218. gr. verður ákærða gert að greiða allan sakarkostnað málsins sem er þóknun skipaðs verjanda ákærða, T-kk-ef K-kk-ef hdl., sem ákveðin er að meðtöldum virðisaukaskatti eins og í dómsorði greinir.

Dóm þennan kveður upp B-kk-nf H-kk-nf héraðsdómari.

D ó m s o r ð:

Ákærði, A-x-x M-x-x F-x-x, sæti fangelsi í 30 daga, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940. Komi til fullnustu refsingarinnar skal dragast frá með fullri dagatölu gæsluvarðhaldsvist ákærða, frá 25. júlí 2016 til 29. júlí 2016.

Ákærði greiði þóknun skipaðs verjanda síns, T-kk-ef K-kk-ef héraðsdómslögmanns, 250.000 krónur.

B-kk-nf H-kk-nf